[{"text_idx": "#000003", "text": "Kantmiliadou\u0300 a anviou\u0300-lec\u2019h zo bet ijinet gant ar Vretoned a-hed ar c\u2019hantvedou\u0300 evit deskrivan\u0303 o bro pe c\u2019hoazh resisaat perc\u2019henniezh hini pe hini war un dachenn bennak. Kement park, kement tachenn, kement roc\u2019h zo war an aod en deus e anv e brezhoneg. Ul liamm gant hon amzer dremenet eo an anviou\u0300-lec\u2019h. Ul lodenn brizius eus hor glad yezhel hag eus hon identelezh ez eont d\u2019ober. Perzh heverkan\u0303 Breizh int, an dra gentan\u0303 a vez merzet gant an dud a zeu eus an diavaez ivez, merk anat ar yezh keltiek komzet a-gozh er vro-man\u0303.\nSavet hag implijet dre gomz gant an dud da gentan\u0303, lakaet int bet dre skrid gant ar galloudou\u0300 melestradurel o deus renet ar vro abaoe 1 500 vloaz. Treuzskrivet e skridou\u0300 latin da gentan\u0303, e skridou\u0300 galleg goude-se, int bet gwallgaset dreist-holl abaoe ar XVIIvet kantved d\u2019ar mare ma krogas da vat kargidi divrezhonek da dreuzskrivan\u0303 anviou\u0300 na oant ket komprenet ganto ken."}, {"text_idx": "#000006", "text": "Betek nevez zo o doa dalc\u2019het mat hon anviou\u0300 war ar maez memes tra. Brezhonek e chome anviou\u0300 ar c\u2019he\u0302riadennou\u0300. Siwazh, ar Post a vount breman\u0303 ar c\u2019humuniou\u0300 da ziverkan\u0303 an anviou\u0300 ke\u0302riadennou\u0300 war ar maez ha rein\u0303 dezho anviou\u0300 straedou\u0300 en o flas. An dilennidi n\u2019int ket kizidikaet ouzh ar brezhoneg ha dre vras ne verzont ket emaint o tistruj ur glad istorel dibar. Ne gredfent ket touch ouzh mein ur chapel pe diblasan\u0303 ur peulvan met un anv-lec\u2019h avat, peseurt talvoudegezh gant an dra-se ? Miliadou\u0300 a anviou\u0300 eo a vez diverket didrouz evel-se bep bloaz en holl gumuniou\u0300 ar vro koulskoude pa zeu Kerlagad da vezan\u0303 rue des primeve\u0300res. Tagan\u0303 ar glad, diverkan\u0303 an istor ha diwriziennan\u0303 an dud un tammig muioc\u2019h ivez eo a vez graet o troc\u2019han\u0303 evel-se al liamm a zo etrezo hag al lec\u2019h m\u2019emaint o chom."}, {"text_idx": "#000007", "text": "Ar c\u2019he\u0302riou\u0300 bras dreist-holl a zrast ar muian\u0303 anviou\u0300-lec\u2019h. Straedou\u0300 nevez, lodennaouegou\u0300, anviou\u0300 an arsaviou\u0300 bus, chanteriou\u0300 renevezin\u0303 karteriou\u0300... Sant-Nazer he deus strivet evit diverkan\u0303 kement roud breizhek a oa en anviou\u0300-lec\u2019h ar gumun. Ke\u0302r Vrest zo bet tost diverket he glad yezhel ivez. Da skouer, dibabet eo bet gant an dilennidi diverkan\u0303 an anv istorel Pontanezen, anezhan\u0303 ur c\u2019harter diaes, hag a zo bet advadezet Quartier de l\u2019Europe, un tamm cheuc\u2019hoc\u2019h moarvat."}, {"text_idx": "#000009", "text": "Lusk kendeuzin\u0303 ar c\u2019humuniou\u0300, ar gourdrouz nevez"}, {"text_idx": "#000015", "text": "Un arbennigour war ar politikerezh yezh on, bet e-touez skridaozerien ar geriadur hollvrezhonek kentan\u0303. Rener Ofis Publik ar brezhoneg on."}, {"text_idx": "#000018", "text": "Ma\u2019z oc\u2019h dedennet da gemer perzh er gelaouenn kasit ur postel deomp war :"}]